CELEX: 22012D0314
Language: da
Date: 2012-05-16 00:00:00
Title: 2012/314/EU: Afgørelse nr. 1/2012 truffet af Landtransportudvalget Fællesskabet/Schweiz den 16. maj 2012 om ydelse af en rabat på den differentierede afgift på tung lastvognstrafik gældende for køretøjer i emissionsnormkategori EURO VI

19.6.2012   
            
            
               DA
            
            
               Den Europæiske Unions Tidende
            
            
               L 158/24
            
         AFGØRELSE Nr. 1/2012 TRUFFET AF LANDTRANSPORTUDVALGET FÆLLESSKABET/SCHWEIZ
   den 16. maj 2012
   om ydelse af en rabat på den differentierede afgift på tung lastvognstrafik gældende for køretøjer i emissionsnormkategori EURO VI
   (2012/314/EU)
   UDVALGET HAR —
   under henvisning til aftalen mellem Det Europæiske Fællesskab og Det Schweiziske Forbund om godstransport og personbefordring med jernbane og ad landevej, særlig artikel 51, stk. 2, og
   ud fra følgende betragtninger:
   
               (1)
            
            
               I henhold til artikel 40 har Schweiz siden den 1. januar 2001 opkrævet en ikke-diskriminerende afgift på køretøjer for de omkostninger, som de forårsager (differentieret afgift på tung lastvognstrafik).
            
         
               (2)
            
            
               I henhold til artikel 44 har de kontraherende parter til hensigt at indføre miljøforanstaltninger med det formål at reducere især udstødningsgasser og partikelemissioner fra tunge erhvervskøretøjer.
            
         
               (3)
            
            
               I henhold til artikel 7, stk. 5, forpligter hver kontraherende part sig til ikke at underkaste køretøjer, som er godkendt i den anden kontraherende part, strengere bestemmelser end dem, der gælder på dens eget område —
            
         BESTEMT FØLGENDE:
   Artikel 1
   Der indrømmes en rabat på 10 % i forhold til niveauet i deres afgiftskategori for køretøjer af emissionsnormkategori EURO VI.
   Artikel 2
   Rabatten i artikel 1 indrømmes kun til køretøjer, som på registreringsattesten er forsynet med en påtegning eller en anden tilsvarende attestation fra de nationale myndigheder, som bekræfter, at køretøjet svarer til emissionsnormkategori EURO VI. Påtegningen skal opbevares i køretøjet.
   Artikel 3
   De kompetente schweiziske myndigheder forbeholder sig retten til at kontrollere, om de pågældende emissionsgrænseværdier overholdes for alle køretøjer af emissionsnormkategori EURO VI, som nyder godt af en afgiftsrabat.
   Artikel 4
   Schweiz forbeholder sig ret til at tage situationen omkring den i artikel 1 nævnte rabat op til revision fra 2014 og frem og, alt efter omstændighederne, til at reducere eller fjerne rabatten.
   Artikel 5
   Denne afgørelse træder i kraft den 1. juli 2012.
   
      Udfærdiget i Bern, den 16. maj 2012.
      
         Peter FÜGLISTALER
         
            Formand
         
      
      
         Fotis KARAMITSOS
         
            Leder af Europa-Kommissionens delegation